
Atbildes uz 19.06.2025. iesniegtajiem jautājumiem 


	1.jautājums:
Atbildības ierobežojums un līgumsodu ierobežojums – 21. pants

Pašreizējā Līguma projekta redakcijā nav noteikts kopējais ierobežojums Uzņēmēja atbildībai, tostarp Līguma 21.1. punktā noteiktajai atbildībai par piemērotajiem līgumsodiem. Lūdzam apstiprināt, vai Pasūtītājs būtu gatavs iekļaut Līgumā atbildības ierobežojumu, tostarp kopējo maksimālo atbildības limitu, lai nodrošinātu samērīgu risku sadali un finansiālu paredzamību.

Atbilde:
Komisija informē, ka atbilstoši Civillikumam kopumā piemērojamais līgumsods ir ne vairāk par 10 % (desmit procenti) no Līguma summas.



	2.jautājums:
Atbildība pret trešajām personām – 20.1., 20.2. un 20.3. punkts

20.1., 20.2. un 20.3. punkts paplašina Uzņēmēja atbildību par prasībām, ko trešās personas varētu izvirzīt pret Uzņēmēju tā darbības vai bezdarbības dēļ. Vai Pasūtītājs varētu paskaidrot un noteikt, kādas ir  šādas atbildības pret trešajām personām apjoms un robežas?

Atbilde:
Komisija informē, ka šādām prasībām nav noteikts apjoms un robežas.


	3.jautājums:
Visu risku uzņemšanās – 2.2. punkts

2.2. punkts paredz, ka Uzņēmējs ir pilnībā iepazinies ar Projektēšanas uzdevumu, Objektu un to stāvokli dabā, izvērtējis visus ar Darbu savlaicīgu un kvalitatīvu realizāciju saistītos riskus, un to izmaksas ir ietvēris Līguma kopējā summā, kā arī apzinājis visus iespējamos riskus, kas varētu rasties Darbu veikšanas laikā, un apliecina, ka necels nekāda veida prasījumus pret Pasūtītāju par papildu samaksu. Mēs apzināmies visu apstākļu rūpīgas izpētes nozīmi Līguma izpildē, taču mēs novērtētu, ja Pasūtītājs sniegtu skaidrojumu par Uzņēmēja atbildības apmēru, ja Līguma izpildes laikā atklātos neparedzēti strukturāli, ģeotehniski vai slēpti objekta apstākļi, kurus Uzņēmējam nebūtu iespējams pamatoti atklāt pirms-līguma noslēgšanas izpētes fāzē.

Atbilde:
Komisija informē, ka, iestājoties šādam gadījumam, tiktu izvērtēta pamatotība, t.sk., vai konkrētos apstākļus iepriekš bija iespējams paredzēt un konstatēt atbilstoši Līguma 4.3. punktā noteiktajam.

	4.jautājums:
Netiešo zaudējumu izslēgšana – 20. punkts
 
20.1. punkts nosaka pušu atbildību gan par tiešiem, gan netiešiem zaudējumiem. Mēs lūdzam apsvērt no šī punkta izslēgt atbildību par netiešiem zaudējumiem, īpaši, par nejaušiem, soda vai izrietošiem zaudējumiem, tostarp, bet ne tikai, peļņas, ieņēmumu vai uzņēmējdarbības zaudējumiem. Šī ir ierasta prakse komercdarījumos un nodrošina taisnīgu risku sadalījumu.

Atbilde:
Komisija informē, ka līgumslēdzējai pusei var tikt noteikta atbildība par pamatotiem netiešajiem zaudējumiem, kurus tai bija iespējams objektīvi novērst. Izvērtējot atbildību par šādiem zaudējumiem, tiks ņemts vērā, vai tie radušies sabiedrības interešu aizsardzības un iepirkumā minētā mērķa – Veikt Vanšu tilta pārbūvi, uzlabojot objektu, tajā skaitā gājēju un velo infrastruktūru.– sasniegšanas ietvaros.


	5.jautājums:
Atlīdzība un pastāvīgās līgumsaistības– 20. punkts
[bookmark: _Hlk201843644]
20.1. punkts arī paredz, ka zaudējumu atlīdzināšanas fakts neatbrīvo Puses no pārējo ar Līgumu uzņemto saistību izpildes pienākuma. Mēs lūdzam precizēt šī punkta tvērumu, īpaši – vai zaudējumu atlīdzība ir paredzēta kā papildinājums vai kā alternatīva citiem līgumiskajiem tiesiskās aizsardzības līdzekļiem. Mēs arī lūdzam apstiprinājumu, ka atlīdzināmie zaudējumi neietvers dubultu atlīdzību (prasību) vai saistību (atbildības) pārklāšanos.

Atbilde:
Komisija informē, ka atlīdzināmie zaudējumi neietvers dubultu atlīdzību prasību vai saistību atbildības pārklāšanos.


	6.jautājums:
Tiesību aktu izmaiņas / Līguma cenas korekcija – 3.11. punkts

3.11. punkts nosaka, ka līguma summa netiks palielināta tiesību aktu, noteikumu vai nodokļu izmaiņu dēļ Līguma darbības laikā. Uzņēmējs norāda, ka valstī noteikto tiesību aktu/ noteikumu izmaiņas ir ārpus Uzņēmēja kontroles, līdz ar to mēs lūdzam Pasūtītāju iekļaut Līgumā “Tiesību aktu izmaiņu” klauzulu. Šāda klauzula ļautu taisnīgi pielāgot Līguma summu un/vai Līguma izpildes termiņu, ja darbu izpildi būtiski ietekmē spēkā esošo tiesību aktu izmaiņas pēc Līguma spēkā stāšanās dienas.

Atbilde: 
Komisija informē, ka līguma izpildes laikā katrs šāds gadījums tiks izskatīts un vērtēts individuāli. Vienlaikus Komisija vērš uzmanību, ka līguma projekta 3.7.3.punktā ir noteikta detalizēta līguma izpildē iespējamā līguma summas indeksācijas kārtība.
